Rīgā

14.03.2020. Informācija medijiem

**NVD: Ikvienam iedzīvotājam ir jāzina savs ģimenes ārsts, lai nepieciešamības gadījumā saņemtu konsultācijas par savu veselības stāvokli**

Nacionālais veselības dienests (NVD) vērš iedzīvotāju uzmanību, ka, ņemot vērā valstī izsludināto ārkārtējo situāciju, kas ieviesta ar mērķi ierobežot COVID – 19 izplatību, ir svarīgi, lai ikvienam iedzīvotājam būtu pieejams un zināms savs ģimenes ārsts, lai nepieciešamības gadījumā saņemtu konsultācijas un norādes saistībā ar savu veselības stāvokli.

NVD atgādina, ka ģimenes ārsts reģistrē visus pacientus, kuru dzīvesvieta atrodas ģimenes ārsta darbības pamatteritorijā, kas ir noteikta savstarpēji noslēgtajā līgumā ar NVD.  Katrai personai ir tiesības izvēlēties ģimenes ārstu. Lai reģistrētos ģimenes ārsta pacientu sarakstā, persona vēršas pie izvēlētā ģimenes ārsta un noslēdz vienošanos divos eksemplāros, ko paraksta persona un ģimenes ārsts. Viens vienošanās eksemplārs paliek pie ģimenes ārsta, otrs pie personas.

Ja teritoriālais ģimenes ārsts atsaka reģistrāciju, aicinām par to informēt NVD, zvanot uz bezmaksas informatīvo tālruni 8000 1234 vai rakstot e-pastu info@vmnvd.gov.lv.

Informāciju par pieejamajām ģimenes ārstu praksēm atbilstoši savai dzīves vietai vai pie kāda ģimenes ārsta persona ir reģistrēta var noskaidrot:

* apmeklējot NVD mājas lapu [www.vmnvd.gov.lv](http://www.vmnvd.gov.lv) sadaļā Veselības aprūpes pakalpojumi ­­🡪 Ģimenes ārsti atbilstoši teritorijām;
* E-veselības portālā [www.eveseliba.gov.lv](http://www.eveseliba.gov.lv), autorizējoties sadaļā "Iedzīvotājs" ar kādu no drošas piekļuves līdzekļiem: internetbankas piekļuves datiem, elektronisko parakstu vai personas apliecību (eID);
* zvanot uz Nacionālā veselības dienesta bezmaksas informatīvo tālruni 8000 1234. Darba laiks - no pirmdienas līdz ceturtdienai no plkst. 8.30 - 17.00, bet piektdienās no plkst. 8.30 - 15.00. Pirmssvētku dienās: no plkst. 8.30 - 16.00.

NVD aicina iedzīvotājus rīkoties atbildīgi, ievērojot veselības nozares speciālistu un [Slimības un profilakses centra norādījumus](https://spkc.gov.lv/lv/aktualitates/get/nid/757).

Informāciju sagatavoja:   
Sintija Gulbe  
Nacionālā veselības dienesta   
Sabiedrisko attiecību nodaļas vadītāja  
Tālr.: 67045007; 28383970